b'\n_START_ARTICLE_\nGodba Cerknica\n_START_PARAGRAPH_\nKulturno dru\xc5\xa1tvo Godba Cerknica je v letu 2009 praznovalo 85. obletnico svojega obstoja. Godba \xc5\xa1teje 50 \xc4\x8dlanov, v okviru kulturnega dru\xc5\xa1tva pa je bila leta 1992 ustanovljena tudi ma\xc5\xbeoretna skupina\xc2\xa0\xc2\xbbMa\xc5\xbeorete Godbe Cerknica\xc2\xab, ki sedaj deluje \xc5\xbee kot samostojno ma\xc5\xbeoretno in plesno dru\xc5\xa1tvo._NEWLINE_Godba Cerknica je svojo kakovostno raven za\xc4\x8dela po 2. svetovni vojni primerjati z drugimi \xc5\xa1ele leta 1975, in sicer na tekmovanju Zdru\xc5\xbeenja pihalnih orkestrov v Desklah pri Anhovem. Pri tem velja omeniti, da je bila pred vojno ena najkakovostnej\xc5\xa1ih v takratni Dravski banovini. V letu 1988 je dru\xc5\xa1tvo na\xc4\x8drtno za\xc4\x8delo tekmovati s ciljem napredovanja in \xc5\xbee leta 1994 je lahko nastopilo na tekmovanju 1. te\xc5\xbeavnostne stopnje Zveze slovenskih godb, kjer je tudi osvojilo srebrno plaketo. Ta uspeh je ponovilo leta 1999 v Kr\xc5\xa1kem._NEWLINE_Velik uspeh je Kulturno dru\xc5\xa1tvo Godba Cerknica doseglo v letu 2005, ko je na dr\xc5\xbeavnem tekmovanju Zveze slovenskih godb v prvi te\xc5\xbeavnostni skupini godba dosegla zlato plaketo s pohvalo in pridobila mo\xc5\xbenost nastopanja v najvi\xc5\xa1ji, koncertni skupini. V njej se je prvi\xc4\x8d predstavila 20. maja 2012 v La\xc5\xa1kem, kjer je potekalo 32. tekmovanje ZSG v koncertni te\xc5\xbeavnostni stopnji. Mednarodna \xc5\xbeirija pod vodstvom Pietra Jansna ji je prisodila 91,67 to\xc4\x8dke in zlato plaketo. V konkurenci osmih orkestrov je bil to 2. najbolj\xc5\xa1i rezultat._NEWLINE_Sedanja kakovostna raven je posledica stalne skrbi za izobra\xc5\xbeevanje. \xc5\xbde ve\xc4\x8d kot 10 glasbenikov, ki so glasbeno pot za\xc4\x8delo pri godbi, je doseglo vi\xc5\xa1jo glasbeno izobrazbo, med njimi so tudi profesionalni glasbeniki (\xc4\x8dlani ansamblov SNG Opere, Orkestra slovenske policije, Orkestra slovenske filharmonije, u\xc4\x8ditelji v glasbenih \xc5\xa1olah in \xc5\xa1tudenti glasbe)._NEWLINE_Decembra 2009 je dru\xc5\xa1tvo priredilo \xc5\xbee 35. Novoletni koncert, samostojni projekt, ki je \xc5\xbee leta najbolj mno\xc5\xbei\xc4\x8dno obiskana kulturna prireditev v Cerknici. Poleg novoletnega koncerta ima godba \xc5\xa1e en ve\xc4\x8dji vsakoletni koncert, to je Poletni ve\xc4\x8der, ki je od leta 2000 do zdaj postal tudi osrednja prireditev ob dr\xc5\xbeavnem prazniku, Dnevu dr\xc5\xbeavnosti, 25. junija._NEWLINE_Doslej je godba izdala eno audio kaseto (leta 1994) ter tri zgo\xc5\xa1\xc4\x8denke (Presene\xc4\x8denja leta 1999, \xc5\xa0talca leta 2004 in Godba gre v \xc5\xbeivo leta 2009)._NEWLINE_Godba je nastopila tudi na treh izvedbah mednarodnega tekmovanja "Slovenija Open", ki ga organizira Javni sklad Republike Slovenije za kulturne dejavnosti (JSKD). Leta 2004 je pod vodstvom dirigenta Uro\xc5\xa1a Polanca v Velenju v te\xc5\xbeavnostni skupini B osvojila 7. mesto in srebrno plaketo. Z istim dirigentom je orkester v Novem mestu leta 2007 igral v najvi\xc5\xa1ji te\xc5\xbeavnostni skupini A in prav tako osvojila srebrno plaketo. Tri leta kasneje v Velenju, na 4. Mednarodnem tekmovanju pihalnih orkestrov v koncertnem igranju "Slovenija 2010" pa je Godba prejela eno najvi\xc5\xa1jih priznanj v svoji zgodovini, ko je v te\xc5\xbeavnostni skupini A za svoj nastop od \xc5\xbeirije dobila podeljenih, od stotih mo\xc5\xbenih, kar 95,7 to\xc4\x8dke. To ji je prineslo zlato plaketo s posebno pohvalo in skupno 2. mesto, z le 0,4 to\xc4\x8dke manj od priznanega Pihalnega orkestra Premogovnika Velenje. Posebno nagrado za najbolj\xc5\xa1ega dirigenta je na tem tekmovanju prejel prav dirigent Cerkni\xc4\x8danov, Mitja Dragoli\xc4\x8d. Slednji je \xc5\xa1e vedno vodja orkestra.'